C 15/74
SK
Úradný vestník Európskej únie
12.1.2022
Streda 19. mája 2021
K. keďže na predchádzanie obchodovaniu s ľuďmi a boj proti nemu je nevyhnutná spolupráca s tretími krajinami; keďže migračné trasy môžu využívať siete obchodovania s ľuďmi; keďže obchodovanie s ľuďmi má neprimeraný vplyv na ženy a dievčatá, ktoré tvoria prevažnú väčšinu obetí obchodovania a na svojej migračnej trase sú vystavené násiliu a vykorisťovaniu; keďže opatrenia prijaté proti obchodovaniu s ľuďmi by nemali mať negatívny vplyv na práva obetí tohto obchodovania, migrantov, utečencov a osôb, ktoré potrebujú medzinárodnú ochranu;
L. keďže EÚ a niektoré jednotlivé členské štáty znásobili od roku 2016 počet neformálnych dohôd a dojednaní s tretími krajinami s cieľom posilniť ich operačné kapacity v oblasti kontroly a riadenia hraníc a boja proti obchodovaniu s ľuďmi; keďže tieto dohody a dojednania sa týkajú aj účinného návratu a readmisie do tretích krajín vrátane spoločných vyhlásení o migrácii, memoránd o porozumení, spoločných napredovaní, štandardných operačných postupov a osvedčených postupov, ako aj dohôd o policajnej spolupráci; keďže podobne ako v prípade formálnych dohôd o readmisii sú takéto neformálne dojednania potvrdením záväzkov štátov prijať späť svojich (alebo iných) štátnych príslušníkov a zaviesť postupy na vykonávanie návratov v praxi; keďže od roku 2016 EÚ uzavrela aspoň 11 neformálnych dohôd, ale len jednu novú readmisnú dohodu; keďže neformálne dohody medzi EÚ a tretími krajinami neposkytujú predvídateľnú politiku ani žiadne stabilné a súdržné zákonné rámcové ustanovenia o nelegálnej migrácii;
M. keďže Komisia vo svojom oznámení o novom pakte o migrácii a azyle opätovne zdôraznila, že vnútorný a vonkajší rozmer migrácie sú neoddeliteľne prepojené a že prispôsobené komplexné a vyvážené dialógy a partnerstvá s krajinami pôvodu a tranzitu zamerané na migráciu sú nevyhnutné, aby bolo možné venovať sa cieľom významným pre obe strany, ako sú základné príčiny migrácie, boj proti prevádzačstvu migrantov, podpora utečencov žijúcich v tretích krajinách a podpora dobre riadenej legálnej migrácie; keďže, ako sa uvádza v oznámení Komisie o novom pakte, angažovanosť na regionálnej a celosvetovej úrovni má zásadný význam pre doplnenie takýchto dialógov a partnerstiev; okrem toho zdôrazňuje, že v rámci komplexných partnerstiev s tretími krajinami by sa migrácia mala stať kľúčovou otázkou a byť prepojená s ďalšími politikami, ako sú politiky v oblasti rozvojovej spolupráce, bezpečnosti, víz, obchodu, poľnohospodárstva, investícií a zamestnanosti, energetiky, životného prostredia a zmeny klímy a vzdelávania;
N. keďže akčný plán EÚ pre ľudské práva a demokraciu na roky 2020 – 2024 zaväzuje EÚ a jej členské štáty, aby „podporovali osobitnú ochranu, na ktorú majú nárok migranti, utečenci, vnútorne vysídlené osoby a osoby bez štátnej príslušnosti“; keďže tento akčný plán podporuje „nediskriminačný prístup k sociálnym službám vrátane kvalitnej a cenovo dostupnej zdravotnej starostlivosti a vzdelávania (aj online) a budovať kapacity odborníkov z praxe s cieľom reagovať na osobitné potreby (…) migrantov [a] utečencov“ a „podporovať prístup k riadeniu migrácie založený na ľudských právach a posilňovať kapacity štátov, občianskej spoločnosti a partnerov OSN na vykonávanie tohto prístupu“;
O. keďže podľa Vysokého komisára OSN pre utečencov (UNHCR) tvoria ženy približne 48 % populácie utečencov na svete a vysoký podiel zraniteľných žiadateľov o azyl; keďže akčný plán EÚ pre rodovú rovnosť III zaväzuje EÚ zabezpečiť, aby „boli prostredníctvom rodovo responzívnych migračných politík, programov a právnych predpisov v plnej miere dodržiavané ľudské práva migrujúcich žien a dievčat, a aby sa presadzovalo rodovo responzívne riadenie migrácie na globálnej, regionálnej aj vnútroštátnej úrovni“; keďže rodovo citlivé migračné politiky by zabezpečili uplatňovanie práv žien, dievčat a LGTBIQ+ osôb a ochranu pred možným násilím, obťažovaním, znásilňovaním a obchodovaním s ľuďmi;
P. keďže v správe bývalého osobitného spravodajcu OSN pre ľudské práva migrantov z roku 2015 sa uvádzajú nedostatky prístupu EÚ k migrácii v dôsledku jej nedostatočnej transparentnosti a jasnosti a nízkej prestíže mnohých dohôd dosiahnutých v tomto rámci, ktorým podľa jeho názoru vo všeobecnosti chýbajú opatrenia na monitorovanie a vyvodenie zodpovednosti; keďže osobitný spravodajca takisto dospel k záveru, že je len málo náznakov, že partnerstvá v oblasti mobility vedú k ďalším výhodám v oblasti ľudských práv alebo rozvoja, zatiaľ čo celkové zameranie na bezpečnosť a chýbajúca politická súdržnosť v rámci prístupu ako takého prinášajú riziko, že sekundárne účinky politík viac zameraných na bezpečnosť by mohli zatieniť všetky prínosy projektov v oblasti ľudských práv a rozvoja;